
Относно: НАРЕДБА ЗА ИЗМЕНЕНИЕ НА НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА БУРГАС

Уважаеми общински съветници,

Предлагаме на Вашето внимание проект на Наредба за изменение и допълнение на Наредбата за определянето и администрирането на местните такси и цени на услуги на територията на община Бургас, с който ще бъде подобрена действащата уредба. 


Съгласно чл. 31, т. 7 от Наредбата за определянето и администрирането на местните такси и цени на услуги на територията на община Бургас (Наредбата) Общинският съвет определя размера на таксите за технически услуги, една от които е таксата за издаване на разрешение за поставяне на временни съоръжения за търговия - маси, павилиони, кабини и други. В Приложение № 1, към Наредбата, Тарифа на местните такси по ЗМДТ по чл.6 ал.1 от ЗМДТ, Раздел VІ Такса за технически услуги, в т. 7 е определена такса за издаване на разрешение за поставяне на временни съоръжения за търговия - маси, павилиони, кабини и др. в размер на 50 (петдесет) лева. 


В Приложение № 2 ТАРИФА на цени на услуги и права, предоставени от общината, съгласно чл.6 ал.2 от ЗМДТ в лева, Раздел І. Административно и информационно обслужване, в т. 6 за разглеждане на документи по чл.56 от ЗУТ е определена такса в размер на 30 (тридесет) лева.


Видно е от изложеното, че за издаване на разрешение за поставяне на преместваем обект се събират две такси при положение, че действията по разглеждане на документите и издаване на разрешението представляват един и същ фактически състав, а не два отделни. В тази връзка намираме за логично и обсновано да се събира единствено таксата за разглеждане на документи, доколкото именно проверката на представената от заявителя документация е основната подготвителна част от дейността свързана с издаването на разрешение за поставяне на преместваем обект. Издаването на самото разрешение е заключителният етап на цялото производство и е напълно необосновано да се събира втора такса, нещо повече не е ясно каква точно услуга предоставя Общината в случая, за разлика от разглеждането на документите, където административната услуга е ясно дефинирана.    


Получаваме непрекъснато жалби от търговци, ползващи преместваеми обекти, че събирането на тази такса е нелогично и неоправдано за тях особено в условията на финансова и икономическа криза, поради което настояват същата да отпадне. 


Изложеното ни мотивира да предложим премахване на таксата за издаване на разрешение за поставяне на временни съоръжения за търговия - маси, павилиони, кабини и др. 

Предвид изложеното и на основание чл. 21, ал. 2 във вр. с чл. 21, ал. 1, т. 23 от Закона за местното самоуправление и местната администрация във връзка с чл. 6, ал. 2, чл. 8, ал. 1 и ал. 3 от Закона за местните данъци и такси.

ПРЕДЛАГАМЕ  Общински съвет гр. Бургас да приеме следното 

РЕШЕНИЕ:

Приема Наредба за изменение на Наредбата за определянето и администрирането на местните такси и цени на услуги на територията на община Бургас

§ 1. В Глава ІІ Местни такси, Раздел VІ Такса за технически услуги, в чл. 31, 

„т. 7 за издаване на разрешение за поставяне на временни съоръжения за търговия - маси, павилиони, кабини и други;» - се отменя.

§ 2. Наредбата влиза в сила след изтичане на срока за контрол за законосъобразност на актовете на Общинския съвет от Областния  управител.


С уважение,


СЛЕДВАТ ПОДПИСИТЕ НА ОБЩИНСКИТЕ СЪВЕТНИЦИ ПО ПРИЛОЖЕН СПИСЪК

Мотиви  към проекта на  Наредба за изменение на Наредбата за определянето и администрирането на местните такси и цени на услуги на територията на община Бургас

Причините налагащи приемането на предлагания проект са следните:

· Жалби от търговци, ползващи преместваеми обекти, че събирането на такса за издаване на разрешение за поставяне на преместваем обект е неоправдано в условията на финансова и икономическа криза, поради което настояват същата да отпадне. 

· Събирането на две такси – една за разглеждане на документите и втора за издаване на разрешението за поставяне на преместваем обект за едни и същи действия в рамките на един и същи фактически състав.

Целите, които се поставят с приемането на предлагания проект са следните:

· Облекчаване на дребния и среден бизнес в условията на тежка финансова и икономическа криза.

· Премахване на несправедливото събиране на две такси за едни и същи фактически действия в рамките на една и съща процедура за поставяне на преместваем обект.

Очаквани резултати от прилагането :

· Улесняване на представителите на дребния и средния бизнес в условията на тежка финансова и икономическа криза. 

· Подобряване на нормативната уредба уреждаща таксите събирани за поставяне на преместваеми обекти на територията на Община Бургас.  

Финансови  средства за прилагането на новата уредба не са необходими.

Предлаганият проект е съобразен с европейското законодателство – Европейската харта за местно самоуправление.

